Aron fra Kangeq
Aron fra Kangeq, 1822-1869, grønlandsk billedkunstner. Aron levede som fanger i udstedet Kangeq ved Nuuk (Godthåb). Han fik tuberkulose ca. 1850 og nedskrev derefter grønlandske folkesagn, som han illustrerede med træsnit. Han blev opfordret dertil af H.J. Rink, som fik dem trykt og udgivet fra 1859.
Aron, som var selvlært, besad et ekspressivt og fabulerende talent, der også kom til udtryk i de talrige akvareller, der skildrer inuitternes hverdag og deres sagn; de findes på Landsmuseet i Nuuk.